הבחירות לרבנות הראשית לישראל (2024)

הבחירות לרבנות הראשית לישראל יתקיימו ב-29 בספטמבר 2024, כ"ו באלול ה'תשפ"ד.

== רקע ==
כהונת הרבנים הראשיים נועדה להסתיים ב-31 באוקטובר 2023.<ref></ref> ב-4 ביוני, אישרה הכנסת הצעת חוק שהאריכה את כהונת הרבנים הראשיים עד ל-9 באפריל 2024, כדי שהבחירות יתקיימו לאחר הבחירות לרשויות המקומיות, בעקבות חקיקה זו נוצר פער משמעותי בין הבחירות לרשויות המתקיימות באוקטובר לבחירות לרבנות הראשית שיתקיימו כחצי שנה לאחר מכן. בעקבות פרוץ מלחמת חרבות ברזל אישרה הכנסת הארכה נוספת בכהונתם של הרבנים עד ל-1 ביולי 2024.<ref></ref>

על פי חוק הרבנות הראשית לישראל הליך הבחירות צריך להתחיל 30 יום לפני תום כהונתם של הרב הראשי הספרדי והראשון לציון הרב יצחק יוסף והרב הראשי האשכנזי הרב דוד לאו. ובשל כך המועד לקיומן היה עד ל-1 ביוני 2024.

בפועל, הממשלה השתהתה בבחירת ועדת הבחירות, והועדה לא כונסה עד תום כהונת הרבנים, כהונתם פקעה ב-1 ביולי 2024 בטרם מונו מחליפיהם. בשל הדחיה, ב-2 ביולי, החל לכהן הרב אליעזר איגרא כממלא מקום נשיא בית הדין הרבני הגדול. ב-9 באוגוסט סיים איגרא את תפקידו לאחר שעבר את גיל 70 ובמקומו מונה הרב מיכאל עמוס<ref></ref>.

כממלא מקום נשיא מועצת הרבנות הראשית התמנה הרב יעקב רוז'ה. האחרון פרש עקב דרישת בג"ץ למנות נשים המחזיקות בתואר רבניות בין עשרת החברים שאמורים הרבנים הראשיים לשלוח לגוף הבוחר את הרבנים הראשיים הבאים, ובמקומו מונה כממלא מקום הרב יצחק רלב"ג שאף הוא מיהר לפרוש מנימוקים של ניגוד עניינים, מאחר שבתו נשואה לרב הראשי לשעבר דוד לאו, שאחיו הרב משה חיים לאו, הוא אחד המועמדים לתפקיד הרב הראשי האשכנזי. לאחר שהרב רלב"ג פרש, הסמכות עברה לרב אליעזר שמחה וייס שכתב במכתבו למשנים ליועמ"שית כי הוא מבקש "פרק זמן סביר" לבחון את הנושא. עם זאת, לאחר פרק זמן הודיע וייס על רשימת הנציגים שבחר וקבע כי שקל את כל השיקולים הנדרשים, מבלי להיכנס לשאלה האם שקל מינוי רבניות. בתגובה, הודיעו המשנים ליועמ"שית כי לא יוכלו להגן על המינוי המדובר בבג"ץ<ref></ref>.

ב-23 ביוני 2024 מינתה הממשלה את הדיין הרב שמואל אברהם חזן ליו"ר ועדת הבחירות. כמרכז וועדת הבחירות מכהן סמנכ"ל המשרד לשירותי דת צוריאל פורת. חוץ מהרב חזן מכהנים בוועדה גם נציגות הממשלה, מיכל שמש - עובדת המשרד לשירותי דת, רויטל דהן - טוענת רבנית וחברת הוועדה למינוי דיינים; ושני נציגי מועצת הרבנות הראשית עו"ד יעקב אמסלם ועו"ד הרב דוד לוונטהל.<ref></ref>

ב-8 באוגוסט קבע בית המשפט כי "ועדת הבחירות שהוקמה לפי סעיף 11 לחוק תקבע מועד לקיום הבחירות לתפקיד הרבנים הראשיים שלא יהיה מאוחר מיום 30.9.2024, ותפרסמו בהתאם לחוק". בין היתר, קבעו שופטי הבג"ץ כי "ועדת הבחירות תפרסם את רשימת חברי האספה הבוחרת לא יאוחר מ-21 יום לפני מועד הבחירות שייקבע, בהתאם לחוק. על הגורמים הממונים להשלים את המינויים החסרים עד למועד הפרסום של חברי האספה".

בפסיקתם, קבעו השופטים כי הגבלת הגיל על המועמדים למשרת הרב הראשי, תיקבע לפי תאריך הבחירות המקורי, כך שרב שגילו חרג מהגיל המותר בחוק במהלך החודשים האחרונים - יוכל להתמודד על המשרה הרמה - בכך יכול הרב אליעזר איגרא להתמודד לרבנות הראשית.

== האסיפה הבוחרת==
האספה הבוחרת (המכונה גם: "הגוף הבוחר") לרבנות הראשית מורכב מ-80 רבנים ו-70 אישי ציבור הנבחרים לפי חלוקה מפורטת בחוק הרבנות הראשית לישראל.

ב-1 במאי 2024 בחרה ועדת הכנסת את 5 נציגי הכנסת לגוף הבוחר: ח"כ אליהו ברוכי (יהדות התורה), ח"כ יצחק קרויזר (עוצמה יהודית), ח"כ חוה אתי עטיה (הליכוד), ח"כ מתן כהנא (המחנה הממלכתי), וח"כ יוליה מלינובסקי (ישראל ביתנו).

ב-7 ביולי 2024 בחרה הממשלה את 2 נציגי הממשלה: שר הדתות ח"כ מיכאל מלכיאלי (ש"ס) ושרת התיישבות ח"כ אורית סטרוק (הצינות הדתית).

== מועמדים ==
טרם פורסמה רשימת המועמדים הרשמית. הרבנים שהצהירו או שהתפרסם בתקשורת על כוונתם להתמודד הם:

==== למשרת הרב הראשי הספרדי - הראשון לציון ====
* הרב דוד יוסף הכריז באפריל 2023 על מועמדותו למשרת הרב הראשי הספרדי.
* הרב יהודה דרעי הכריז על כוונתו להתמודד למשרת הרב הראשי הספרדי, אך הוא נפטר בג' בתמוז ה'תשפ"ד (9 ביולי 2024), בטרם התקיימו הבחירות.
* הרב זבדיה כהן.
* הרב שמואל אליהו.
* הרב מיכאל עמוס הכריז במאי 2024 על מועמדותו למשרת הרב הראשי הספרדי.

==== למשרת הרב הראשי האשכנזי ====
* הרב מאיר כהנא - ב-4 ביוני 2023 נבחר על ידי ועדה של 40 רבנים מזרמים שונים של הציונות הדתית כמועמד מוסכם מטעמה למשרת הרב הראשי האשכנזי. לאחר פרוץ המלחמה ביקשו מספר רבנים לבטל את החלטת הוועדה ולמרות זאת הרב אריאל השאירה על כנה. לאחמ"כ שלח הרב אריאל מכתב לשר בצלאל סמוטריץ' כי על אף שהחלטת הוועדה לא השתנתה, הסמכות ליישם את החלטת הועדה הוחזרה אליו, זאת בשל אי הצלחה של הוועדה "לייצור הסכמה ציבורית רחבה על מועמד מוסכם" ב-16 באוגוסט פורסם כי השר סמוטריץ' אמר שהוא ממשיך לתמוך ברב מאיר כהנא, למרות הערעור על החלטת הוועדה.
*הרב אליעזר איגרא - הרב איגרא עתר לבג"צ על כך שעבר את גיל 70 לאחר מועד הבחירות המקורי ולפני המועד החדש שנקבע, עתירתו התקבלה והוא הורשה להתמודד.
*הרב משה חיים לאו
*הרב מיכה הלוי
*הרב קלמן בר
*הרב רועי מושקוביץ

==קישורים חיצוניים==
* [https://supremedecisions.court.gov.il/Home/Download?path=NetVerdicts/2024/8/8/2024-0-4266-25-2&fileName=5e2fe53191010000090037f6aae91726&type=2 פסק הדין] בעניין בג"ץ 4266/24 מרכז רקמן ואח' נ' הרבנים הראשיים ואח' (ניתן ביום 8 באוגוסט 2024).
== הערות שוליים ==

קטגוריה:הרבנות הראשית לישראל
קטגוריה:2024 בפוליטיקה הישראלית
קטגוריה:בחירות 2024